CELEX: 62018TN0687
Language: hu
Date: 2018-11-20 00:00:00
Title: T-687/18. sz. ügy: 2018. november 20-án benyújtott kereset – Pilatus Bank kontra EKB

21.1.2019   
            
            
               HU
            
            
               Az Európai Unió Hivatalos Lapja
            
            
               C 25/59
            
         
      2018. november 20-án benyújtott kereset – Pilatus Bank kontra EKB
      (T-687/18. sz. ügy)
      (2019/C 25/76)
      Az eljárás nyelve: angol
      
         Felek
      
      
         Felperes: Pilatus Bank plc (Ta’Xbiex, Málta) (képviselők: O. Behrends, M. Kirchner és L. Feddern ügyvédek)
      
         Alperes: EKB
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg az Európai Központi Bank (EKB) 2018. szeptember 10-i határozatait annyiban, amennyiben a Pilatus Bank plc bármely közlésének az EKB részére az „illetékes személyen” keresztül kell történnie vagy mellékletként tartalmaznia kell az „illetékes személy” jóváhagyását;
               
            
                  —
               
               
                  az alperest kötelezze valamennyi költség viselésére.
               
            
         Jogalapok és fontosabb érvek
      
      Keresete alátámasztása érdekében a felperes kilenc jogalapra hivatkozik.
      
                  1.
               
               
                  Az első jogalap keretében a felperes úgy érvel, hogy az EKB határozatának nincs jogi alapja sem a nemzeti jogban, sem az uniós jogban.
               
            
                  2.
               
               
                  A második jogalap azon alapul, hogy az EKB megsértette a felperesnek az egységes felügyeleti mechanizmusról szóló rendelet, az Európai Unió Alapjogi Chartája és a jogállamiság elve alapján fennálló anyagi és eljárási jogait, így különösen az iratbetekintési jogát, a jogorvoslat benyújtásához való jogát, a külső jogi tanácsadó általi képviselethez való jogát és a jogi tanácsadóval való kommunikáció bizalmas jellegéhez fűződő jogát.
               
            
                  3.
               
               
                  A harmadik jogalap azon alapul, hogy az EKB megsértette a felperes hatékony jogorvoslathoz való jogát.
               
            
                  4.
               
               
                  A negyedik jogalap azon alapul, hogy az EKB megsértette a bizalomvédelem és a jogbiztonság elvét.
               
            
                  5.
               
               
                  Az ötödik jogalap azon alapul, hogy az EKB megsértette az arányosság elvét.
               
            
                  6.
               
               
                  A hatodik jogalap azon alapul, hogy az EKB visszaélt hatáskörével.
               
            
                  7.
               
               
                  A hetedik jogalap azon alapul, hogy az EKB megsértette azt a követelményt, hogy a határozatokat megfelelően indokolni kell.
               
            
                  8.
               
               
                  A nyolcadik jogalap azon alapul, hogy az EKB megsértette a felperes meghallgatáshoz való jogát.
               
            
                  9.
               
               
                  A kilencedik jogalap azon alapul, hogy az EKB megsértette azt az elvet, hogy saját felróható magatartására előnyök szerzése végett senki sem hivatkozhat (nemo auditur propriam turpitudinem allegans).